“คิงเพาเวอร์ มหานคร” ปิดอาคาร หลังพบพนักงานเสี่ยงติด “โควิด-19”
"คิงเพาเวอร์ มหานคร" ปิดอาคาร ทำความสะอาดฆ่าเชื้อ หลังพบพนักงานเสี่ยงติด "โควิด-19"
"คิงเพาเวอร์ มหานคร" ปิดอาคาร ทำความสะอาดฆ่าเชื้อ หลังพบพนักงานเสี่ยงติด "โควิด-19"
14 มี.ค. 2563

ผู้สื่อข่าวรายงานว่า เฟซบุ๊ก King Power Mahanakhon โพสต์ข้อความประกาศเฝ้าระวังพนักงานและดำเนินการตามสุขลักษณะป้องกันการแพร่ระบาดไวรัสโควิด-19 ระบุว่า
ตามที่มีการตรวจพบพนักงานของห้องอาหาร มหานคร แบงค็อก สกายบาร์ มีอาการเข้าข่าย และกำลังอยู่ระหว่างการติดตามอาการ โดยพนักงานดังกล่าวได้เข้าอาคารและมีการตรวจวัดอุณหภูมิพบว่ามีอุณหภูมิเกิน 37.5 องศา และหัวหน้างานทำการส่งพบแพทย์เพื่อทำการตรวจเบื้องต้น และพบว่ามีอาการเข้าข่ายการติดเชื้อ จึงทำการส่งตัวเข้ารับการคัดกรองอย่างละเอียดที่สถาบันบำราศนราดูร ในวันที่ 13 มีนาคม 2563
ในระหว่างรอผลการตรวจคัดกรองอย่างละเอียด เพื่อปฏิบัติตามแนวทางของ กระทรวงสาธารณสุข และความรับผิดชอบต่อส่วนรวม จึงดำเนินการปิดอาคารคิง เพาเวอร์ มหานคร ทันที และเข้าดำเนินการ ฉีด พ่น อบ น้ำยาฆ่าเชื้อ ตามมาตรฐานสาธารณสุขสากล รวมถึงดำเนินการตรวจเช็คพนักงานที่มีปฏิสัมพันธ์ การพูดคุย ใกล้ชิด สัมผัส ใช้สถานที่หรืออุปกรณ์ร่วมกับพนักงานดังกล่าว โดยให้หยุดสังเกตอาการเป็นเวลา 14 วัน
สำหรับลูกค้าที่ซื้อบัตรเข้าชม มหานครสกายวอล์คล่วงหน้า สามารถเลื่อนหรือรับเงินคืนได้ 100% โดยส่งอีเมลมาได้ [email protected] ส่วนลูกค้าที่สำรองที่นั่งห้องอาคารมหานคร แบงค็อก สกายบาร์ เจ้าหน้าที่จะติดต่อกลับเพื่อแจ้งรายละเอียดการกลับมาใช้บริการ สามารถสอบถามได้ที่หมายเลขโทรศัพท์ 02-677-8721
ทั้งนี้ อาคารคิง เพาเวอร์ มหานคร ได้ดำเนินการตามมาตรฐานการดูแลสุขลักษณะในพื้นที่ป้องกันการแพร่กระจายของเชื้อไวรัสโควิด-19 ซึ่งได้เริ่มปฏิบัติมาตั้งแต่วันที่ 27 มกราคม 2563 เพื่อสุขอนามัยของลูกค้าและพนักงาน ควบคู่กับการรณรงค์ให้พนักงานดูแลสุขภาพ หมั่นล้างมือ และสวมหน้ากากอนามัยเมื่ออยู่ในพื้นที่ รวมถึงติดตามข่าวสารและมาตรการของกระทรวงสาธารณสุข เพื่อปฏิบัติตามอย่างเคร่งครัด
 
 